CELEX: 
Language: ro
Date: 2017-12-18 00:00:00
Title: REGULAMENTUL DELEGAT (UE) …/… AL COMISIEI de modificare a Directivei 2014/23/UE a Parlamentului European și a Consiliului în ceea ce privește pragurile de aplicare pentru procedurile de atribuire a contractelor de achiziții publice

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Articolul 9 din Directiva 2014/23/UE a Parlamentului European și a Consiliului din 26 februarie 2014 privind atribuirea contractelor de concesiune împuternicește Comisia să adopte acte delegate, în conformitate cu articolul 290 din TFUE, pentru revizuirea pragurilor. De asemenea, articolul menționat prevede, în cazul constrângerilor legate de timp, utilizarea procedurii de urgență, în conformitate cu articolul 49 din directiva în cauză.
            
            
               În conformitate cu articolul 9 alineatul (1) din Directiva 2014/23/UE, calculul pragurilor se efectuează pe baza valorii zilnice medii a monedei euro exprimată în drepturi speciale de tragere, în decursul unei perioade de 24 de luni care se încheie la data de 31 a lunii august anterioare revizuirii, aceste praguri fiind valabile de la 1 ianuarie. În consecință, având în vedere disponibilitatea datelor, calculul pragurilor nu poate începe mai devreme de 1 septembrie. În plus, în conformitate cu articolul 9 alineatul (3) din directiva respectivă, pragurile revizuite (în EUR) și contravaloarea acestora în alte monede naționale din Uniunea Europeană (UE) sunt publicate de către Comisie în Jurnalul Oficial al Uniunii Europene la începutul lunii noiembrie.
            
            
               Având în vedere cele de mai sus, precum și pentru a respecta termenele legale, Comisia recurge la procedura de urgență pentru adoptarea prezentului regulament.
            
            
               2.CONSULTĂRI ÎNAINTEA ADOPTĂRII ACTULUI
            
            
               Grupul de experți în materie de achiziții publice a fost consultat cu privire la prezentul regulament și la comunicarea care îl însoțește.
            
            
               3.ELEMENTELE JURIDICE ALE ACTULUI DELEGAT
            
            
               Calculul pragurilor din directivele privind achizițiile publice este o operațiune pur matematică și, prin urmare, revizuirea pragului ca atare este doar un exercițiu tehnic. Aceasta trebuie efectuată o dată la 2 ani, în conformitate cu condițiile din Acordul privind achizițiile publice al Organizației Mondiale a Comerțului (AAP). Scopul ajustărilor este de a corecta orice fluctuații monetare între monedele țărilor semnatare care ar afecta extinderea propriilor piețe de achiziții publice, deschise concurenței din partea întreprinderilor din alte țări semnatare.
            
            
               Acordul privind achizițiile publice (AAP) include un mecanism folosit pentru a recalcula valoarea echivalentă a pragurilor, care sunt stabilite în DST, în monedele naționale ale părților o dată la doi ani. Acestui mecanism i s-au conferit efecte juridice prin articolul 9 din Directiva 2014/23/UE.
            
            
               Din motive de coerență, este oportun să se alinieze și acele praguri prevăzute de Directiva 2014/23/UE care nu fac obiectul acordului.
            
            
            
               REGULAMENTUL DELEGAT (UE) …/… AL COMISIEI
            
            
               din 18.12.2017
            
            
               de modificare a Directivei 2014/23/UE a Parlamentului European și a Consiliului în ceea ce privește pragurile de aplicare pentru procedurile de atribuire a contractelor de achiziții publice
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Directiva 2014/23/UE a Parlamentului European și a Consiliului din 26 februarie 2014 privind atribuirea contractelor de concesiune
                  1
               , în special articolul 9 alineatul (4) al doilea paragraf,
            
         
         
            
               întrucât:
            
            
               (1)Prin Decizia 2014/115/UE
                  2
               , Consiliul a aprobat Protocolul de modificare a acordului privind achizițiile publice (denumit în continuare „Acordul”)
                  3
                încheiat în cadrul Organizației Mondiale a Comerțului. Acordul este un instrument multilateral, iar scopul său este de a deschide în mod reciproc piețele de achiziții publice între părțile la acord. Acordul se aplică în cazul oricărui contract de achiziții cu o valoare mai mare sau egală cu sumele (denumite în continuare „praguri”) stabilite în acesta și exprimate în drepturi speciale de tragere.
            
            
               (2)Unul dintre obiectivele Directivei 2014/23/UE este de a permite entităților contractante și autorităților contractante care aplică directiva menționată anterior să respecte, în același timp, obligațiile prevăzute în acord. În acest scop, pragurile prevăzute de respectiva directivă pentru contractele de achiziții publice și care fac totodată obiectul acordului ar trebui să fie armonizate astfel încât să corespundă contravalorii în euro, aproximate prin lipsă până la ordinul miilor, a pragurilor stabilite în acord. 
            
            
               (3)Din motive de coerență, este adecvat să se alinieze și pragurile prevăzute de Directiva 2014/23/UE care nu fac obiectul acordului. 
            
            
               (4)Prin urmare, Directiva 2014/23/UE ar trebui modificată în consecință,
            
            
            
               ADOPTĂ PREZENTUL REGULAMENT:
            
            
               Articolul 1
            
            
               La articolul 8 alineatul (1) din Directiva 2014/23/UE, valoarea de „5 225 000 EUR” se înlocuiește cu „5 548 000 EUR”.
            
            
               Articolul 2
            
            
               Prezentul regulament intră în vigoare la 1 ianuarie 2018.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 18.12.2017
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        JO L 94, 28.3.2014, p. 1. 
               
               
                  
                     (2)
                  
                        Decizia 2014/115/UE a Consiliului din 2 decembrie 2013 privind încheierea Protocolului de modificare a Acordului privind achizițiile publice (JO L 68, 7.3.2014, p. 1).
               
               
                  
                     (3)
                  
                        JO L 68, 7.3.2014, p.4.